钦定古今图书集成/明伦汇编/皇极典/第225卷 > 夏后氏
## 钦定古今图书集成/明伦汇编/皇极典/第225卷 > 夏后氏

### 帝禹

按《书经大禹谟》曰：“若稽古大禹，文命敷于四海，祗承
于帝。”

〈大全〉孔氏曰：“言其外布文德教命，内则敬承尧、舜。”

帝曰：“来禹洚水，儆予成允成功，惟汝贤。克勤于邦，克
俭于家，不自满假，惟汝贤。汝惟不矜，天下莫与汝争
能。汝惟不伐，天下莫与汝争功。予懋乃德，嘉乃丕绩，
天之历数在汝躬，汝终陟元后。”　《禹贡》：“祗台德先，不
距朕行。”

〈蔡传〉禹之功已成，惟“敬德以先天下”，则天下自不能违越我之所行也。

按《战国策》：昔者帝女令仪狄作酒而美，进之禹，禹饮
而甘之，遂疏仪狄，绝甘酒，曰：“后世必有以酒亡其国
者。”

按《史记夏本纪》：“禹为人敏给克勤，其德不违，其仁可
亲，其言可信。声为律，身为度，称以出，亹亹穆穆，为纲
为纪。薄衣食，致孝于鬼神；卑宫室，致费于沟淢。”
按贾谊《新书修政语》：“大禹之治天下也，诸侯万人，而
禹一皆知其体，故大禹岂能一见而知之也，岂能一
闻而识之也？诸侯朝会而禹亲服之，故是以禹一皆
知其”国也。其士月朝而禹亲见之，故是以禹一皆知
其体也。然且大禹其犹大恐。诸侯会，则问于诸侯曰：
“诸侯以寡人为骄乎？”朔日士朝，则问于士曰：“诸大夫
以寡人为汰乎？”其闻寡人之骄之汰邪，而不以语寡
人者，此教寡人之残道也，灭天下之教也。故寡人之
所怨于人者，莫大于此也。《大禹》曰：“民无食也，则我弗
能使也；功成而不利于民，我弗能劝也。”故鬟河而导
之九牧，凿江而导之九路，澄五湖而定东海。民劳矣
而弗苦者，功成而利于民也。禹尝昼不暇食，夜不暇
寝矣。方是时也，忧务故也。故禹与民士同务，故不自
言其信而谕矣。故治天下以信为之也。

按《说苑君道篇》：“禹出见罪人，下车问而泣之。左右曰：
‘夫罪人不顺道，故使然焉，君王何为痛之至于此也’？
禹曰：‘尧舜之人，皆以尧舜之心为心。今寡人为君也，
百姓各自以其心为心，是以痛之也’。”

按《后汉书陈蕃传》：“昔大禹巡狩苍梧，见市杀人，下车
而哭之曰：‘万方有罪，在予一人’。”

### 帝少康

按《左传哀公九年》：“伍员曰：‘昔少康有田一成，有众一
旅，能布其德而兆其谋，以收夏众，抚其官职，复禹之
绩，祀夏配天，不失旧物’。”